
				Prólogo para Diego Ameixeiras

				Xa lera o Asasinato no Consello Nacional cando asistín á súa presentación en Couceiro. Falárase tanto, e con tanto morbo, desa novela de Diego Ameixeiras des que aparecera nas librarías, que o borboriño chegara até o meu recanto aldeán e metérame no corpo o proído da curiosidade, malia non ser esa caste de literatura a miña preferida. A ver se me explico. Non é que teña a menos o xénero detectivesco, por chamalo así ao meu aire. De feito levo lido abondo na miña vida, maiormente cando novo, como supoño que tododiós, mais non só, e en todas as gradacións de calidade literaria e variedade de estilos e técnicas narrativas dentro do xénero. A empezar por clásicos coma Conan Doyle, que fora un dos meus máis pracenteiros materiais de traballo nunha etapa de aprendizaxe do inglés que fica xa ben lonxe, e a seguir pola ‘novela negra’ anglosaxoa –en traducións: o meu inglés nunca deu para entender o diles– ou mesmo o Boris Vian intrusista no xénero. Mais hai tempo diso, demasiado tempo xa, e sen case que nunca revisitar ese eido. Só algunhas das súas mostras na literatura galega contemporánea, dende os pioneiros, e máis por estaren escritas en galego, ou sexa por ‘militancia’, ca por interese no xénero en si. Estou a xustificarme, xa reparades, e o caso é que me explico ben mal, de xeito que supoño que non me se non comprende. Coma no Bloque actual. Deixémolo así, logo, sen remexermos máis no choio. 

				Pero, dicíavos, o ruxerruxe provocado por esta ficción –era só ficción?– do Ameixeiras esparexérase até chegar á miña aldea e metérame no corpo o verme da curiosidade máis insá, a do ‘voyeurismo’ practicado verbo da intriga política. Así que un día, nunha das miñas intermitentes visitas a Couceiro, preguntáralle a Pablo se a lera, resultara que si, e ademais gostáralle. Daquela leváraa para a casa disposto a encetala. Confeso que a engulira case que dunha sentada –cousa infrecuente en min, que son un lector lento, dos que len despaciosamente e a miúdo teñen que volver atrás porque a mente deu en cismar pola súa conta e perdeu o fío da narración ou o discurso–. Nesta ocasión, a depurada técnica do escritor prendérame no sarillo da intriga tecida no relato e só me dera ceibado nun par de intervalos, feitos máis que nada por cansazo. De primeiras coidara que era debido á atracción morbosa exercida sobre min polo tema inicialmente principal, a transposición en ficción literaria dun episodio de intriga política vivido na realidade por min mesmo dentro do Bloque poucos anos antes, e ao prurito de identificar personaxes reais camaradas de meu alí retratados en imaxe esperpéntica de espellos cóncavos, a reflectida nos medios, incluído o que disque pretendía facerse pasar por min. En rigor, nos máis dos casos, pouco tiñan que ver co feitío que resultaban ter para quen, coma min, os coñecese de perto con trato directo cotián na vida interna da fronte: na ficción saían moi favorecidos –pero seica así eran, digo eramos vistos dende fóra, na ollada do narrador, e dende fóra, xa se sabe, un é tal como parece ser, e así o identifica a xente, alén de como realmente il sexa, que cara a fóra iso non conta para nada. Tampouco a trama do episodio político novelado traducía o intríngulis do proceso realmente acontecido, senón unha certa lectura selectiva das versións dadas polos medios –pero tamén iso era lóxico: nunca, ou rara vez, a historia coincide coa intrahistoria, e certamente Ameixeiras non pretendera facer crónica de sucesos, senón literatura. Boa literatura no seu xénero, abofé–. De xeito que a peripecia do Bloque realmente acontecida, e os seus actores realmente existentes, eran só o pretexto para tecer unha ficción literaria –e, madía leva, un eficaz engado para pescar lectores na biomasa nacionalista e arredores. Como no meu caso, claro–. O resultado era unha excelente peza literaria que te engulía no rodopío dunha intriga a cada pouco máis desnortante até precipitarte de costas no túnel do tempo. E velaí a auténtica sorpresa para min: aos poucos primeiro, de súpeto despois, o centro de gravidade da narración basculaba, o episodio do Bloque tornábase unha simple referencia intermitente evocada en contrapunto, e o relato convertíase nunha novela sobre a Guerra Civil –mellor diría: nunha paráfrase do Atila en Galiza e o Galiza mártir tecida coas terminais da súa prolongación no tempo até hoxe, composta cos sons do seu ecoar nos farallóns sociais e as cavernas políticas de arestora.

				Daquela, o artificio narrativo construído polo Ameixeiras pareceume vir ser a xeito dunha novela dentro da novela que lle daba o título á obra, e dei en cismar en analoxías con modelos xa clásicos como Les faux monnayeurs de Gide ou Point counter point de Huxley, xa moi esvaídos na miña memoria –mais non tiña lecer para contrastar os meus cismes cunha relectura desas obras, inda que ganas non me faltaban de aproveitar ese pretexto para gozar do pracer, tantas veces adiado, de ler nelas outra volta. De feito, o propio autor debía ser consciente de algo diso, ao menos como posíbel xogo a desenvolver, pois que nun intre do relato un dos personaxes di: «A historia de Dacosta daría para outra novela sobre a Guerra Civil» –rematado co ferrete de «Nas listas de vendas teñen moito éxito»–. No entanto, en rigor, na narración de Ameixeiras non hai un personaxe que esteña a escribir unha novela, mais si un detective que, ao fío dunha investigación encargada, enceta outra non prevista que devén o relato fundamental e máis premente, o que acaba por centrar o interese primordial do lector e o que ao cabo dota de sentido a todo o resto –malia que, por vontade do autor, non resulte ser a causa do crime investigado.

				Algo disto todo comentei no coloquio aberto na presentación da novela en Couceiro, mais non me pareceu que callase nos presentadores a miña tácita interpelación, ou se cadra provocación, así que concluín que nos meus cismes andara a velas vir, coma se dixésemos, e que, tocante ao tema inicialmente principal, a miña lectura reflectía unha visión de esguello, deformada polas miñas vivencias dos feitos novelados. Paseino moi ben, con todo, e achegueime ao remate a Diego para felicitalo e declararme encantado de coñecelo persoalmente –co que metín o zoco, cousa moi propia de min, pois díxome discretamente ter sido alumno meu en Xornalismo. Menos mal que seica non o suspendera.

				Volvín moi ledo á aldea, e deixei de cismar no lerio da novela. Porén, aos poucos días, alguén meteu un sobre na caixa do correo da nosa casa. Non levaba selo nin remite, e dentro había unha carta escrita á man, coma as de antes. Disimulade o meu atrevemento, mais vou transcribírvola.

				Prezado alter-ego:

				O outro día escoiteite con atención na de Couceiro. Coido que non reparaches en min, pero eu alí che estaba, e todo o tempo en postura ben incómoda por certo, premido e medio esmagado polo corsé de celulosa das páxinas do libro pousado encol da mesa de oradores, diante mesmo do trasno do Diego que, por riba, de cando en vez fincaba o seu cóbado enriba de min, e até sospeito que a mantenta, o moi cabrón. Mais non che escribo agora para me laiar, non penses, senón polo que che dicía, que te escoitei con atención, e o que dixeches non estivo mal de todo, pero coido que segues a ser un inxenuo contumaz, e xa vas vello de máis para teres remedio. Inda así quéroche confiar algúns pensamentos da miña colleita, por se acaso valen de algo, non vaia ser que si e logo teña eu remorsos por non chos ter dito. Porque a ti o que te perde, paspán, é o que ti tes e non teño eu, quero dicir, as facianas da túa personalidade que o Diego non puxo en min ao me parir, porque os de fóra non as coñecen, pero si que as coñecen, e moi ben, os teus renartes camaradas inimigos, e sempre souberon aproveitalas para te utilizaren, primeiro, e amolárente, despois, porque para o choio político esas son o teu punto feble, o teu costado máis vulnerábel, que ti dalgún xeito sábelo, ou se non por que andaches sempre a dicir que ti non eras un político, manda truco, e logo que raio andabas a facer ti na política, papaleisón. Pero estou a desviarme, porque non che escribín esta carta para che falar de ti, descoida, senón para che confiar algúns pensamentos da miña colleita, que se cadra inda valen de algo, vai ti saber. E o primeiro de todo é que o crime máis censurábel que se cometeu onde ti e mais eu andamos mesturados, o máis grave e pernicioso, non o foi o asasinato do Dacosta, nin o frustrado do Xelmírez, que era quen máis o merecía, pero que vas esperar dun asasino poeta, e pésimo ademais, repara na elexía polo zapateiro anarquista, que os poetas nunca souberon acertar no asasinato de ninguén como non fose diles mesmos, meus pobres pantins suicidas, só talvez Baudelaire, e inda así só o deu feito en metáfora de flores empezoñadas. Desvieime outra vez, escúsame. Volvo ao rego. Crimes peores ca o asasinato de Dacosta, que ao cabo cometeuno Diego e non Aguiar, foron moitos, incruentos case todos polo que eu sei, pro fratricidas, hóuboos a moreas na breve historia do nacionalismo contemporáneo. Ti sábelo tan ben coma min, mais non ousas dicilo, ti que sempre presumes de seres ‘veraz’. Sábelo até por experiencia propia, non si, mais xa estou outra volta a personalizar, e non quero, recoiro. Levo dito moitas veces entre amigos de confianza, e non só por rexoubar con humor negro, que neste patético país de noso boto en falta un monumento coma o dos Invalides de París, que como ben sabes ti, afrancesado de merda, construírase para os mutilados das guerras napoleónicas, e o que eiquí boto en falta debera ser para os mutilados das guerras intestinas do nacionalismo contemporáneo, dende o franquismo para acó. Haichos a mancheas. Os que aínda sobreviven, fisicamente quero dicir, ándanche por aí como estadeas, deixaron de militar, ficaron mancados de por vida, unha santa compaña antitética da evocada polo irmán Daniel no seu ‘Alba de Groria’. Concordarás comigo, que ti coñeces máis de un. Mesmo no relato do Ameixeiras aparece algún tamén, con nome suposto, claro. Así que esa éche unha, a dos ‘inválidos’ enxebres. Mais outra peor aínda, quero dicir outro crime aínda máis estarrecedor, é o da traizón ao proxecto histórico do nacionalismo dos nosos devanceiros, á súa concepción da democracia e á súa ética da fraternidade, da ‘irmandade’ que dicían iles dende as da fala deica o PG. E teño para min, eis estoutro pensamento da miña colleita, teño para min que unha das causas obxectivas desa metamorfose perniciosa ten a clave en algo que che vou dicir só a ti, e confío en que me gardes o segredo ben gardado, ou? Verás, se un esculca na idiosincrasia do nacionalismo galego ao longo do seu decurso histórico, descobre que é doadamente conxugábel coa cultura libertaria, pero dificilmente compatíbel, se non incompatíbel de todo, coa marxista-leninista, e máxime co deseño m-l dunha organización política e a concepción m-l da estrutura do poder. Caíches na conta agora? Porque non parece que caeses en todos estes longos anos, e xa non digo nos de ‘viño e flores’ do apoxeo, senón tampouco nos do ‘longo declive’ do Bloque, se me permites parodiar ao teu admirado Arrighi –admirado de máis, se me permites a observación sen te anoxares–. Coido que non me cómpre ser máis explícito, digo eu, e o resto xa o podes caletrar por ti mesmo. Ah!, e unha derradeira consideración. Polo que dixeches da novela dentro doutra novela, ese lerio que ti saberás a que vén na xeira do detective Cudeiro ise. Desengánate: a historia contemporánea da Galiza éche unha prolongación da guerra civil española baixo outras formas, e non tento imitar ao Klausevitz de marras. E dado que esa guerra é historia de España en Galiza, e ti mesmo tes dito que iso é a antítese da historia da Galiza, que como ves respéctoche os teus dereitos de autoría, daquela resulta que deica agora só houbo e segue a haber historia de España en Galiza, e a nosa historia propia aínda está por encetármola. Co cal todo se comprende, por moi triste que resulte e moito que che poida magoar. Que nos poida magoar, porque eu tamén che son dos teus, meu alter-ego pasmonciño. Compréndeseche todo, inclusive esa paranoia do asasinato no comité central do BNG. Escribín comité central? Lapsus freudiano, meu prezado alter-ego. Desculpa. Consello nacional, quixen dicir.

				Boa sorte e saúdos irmandiños. Que che vaia na vida mellor do que a min. Eu non vou chegar a vello: afogo choído nesta puta celulosa de alcolito que acabará por me esmagar de todo. Adeus, camarada irmán.

				X.M. BALSEIRO

				Fiquei atordado. Non daba creto ao que viña de ler. Que digo: non daba creto a que quen eu considerara ser un personaxe de ficción, unha invención do Ameixeiras, puidese escribirme unha carta e metela na caixa do correo da nosa casa. Ao pouco, des que fun recuperando o siso, reparei en que a linguaxe e o estilo dese escrito non casaban ben co feitío ameixeirán dese individuo, tan culto il, en aparencia, tan típico espécime produto dunha esmerada educación pequenoburguesa, tan señorito-da-rosaleda, tan ‘dandy’, en fin. Entroume a sospeita de ser aquela unha carta apócrifa, escrita por algún malandro que me quería foder. Mais evidenciaba coñecer interioridades do Bloque que só il podía saber e interpretar dese xeito, con esa perspectiva, dende ese punto de mira. E logo esa visión da nosa historia, quen se non il podía dexergala así? Era un enigma total.

				Durante uns días que me se fixeron eternos, non puiden durmir a xeito polas noites. Non daba conciliado o sono, e cando, ao cabo, rendido polo cansazo, ficaba durmido un cacho, soñaba seguido, os soños tornábanse pesadelos, e espertaba sobresaltado. Acordaba moi cedo na mañanciña, cos ollos arregalados, eu que sempre tivera un biorritmo vesperal e nunca houbera dios que me fixese madrugar. E o meu caletre cismaba obsesivamente arredor dunha idea fixa que ía e viña sen nunca me saír do maxín, coma o motivo musical obstinato de Berlioz ou os agoniantes leit-motif de Wagner na tetraloxía do anel. Unha idea fixa obsesiva: o mito de Sísifo. Na formulación orixinaria helena e mais na metamorfose ideada polo meu benquerido Albert, perdoade a petulancia, que non é tal, senón froito dun meu amor adolescente. E relembrei algúns comentos que lles fixera a Pancho e Miguel-Anxo cando andabamos a gravar as primeiras sesións de palique para o noso segundo libro de conversas. Dixéralles daquela que, para min, a historia do nacionalismo galego reproducía na súa andaina a agoniante maldición que padecera Sísifo: condenado a acadar o cimo da liberación da patria, gabeando monte arriba levando ás costas o petouto dun pobo escravizado nun país imposíbel, en cada treito desa esgotadora ascensión, acadada unha determinada altitude, o petouto esvaráballe do lombo e rolaba caeira abaixo, e tiña que reanudar a súa angueira liberadora co petouto ás costas dende máis abaixo de onde dera chegado na etapa anterior. Até mesmamente os nosos días. E dei en pensar que ao Balseiro non lle faltaba razón, e que o petouto rolara outra volta nestes anos costa abaixo, e que cumpría volver empezar a gabearmos cara arriba dende o fondal da aba desa maldita montaña máxica refuxio de tísicos e eivados desafiuzados polo poder –e non daba abesullado sequera quen poderían asumir agora ese traballo atroz de Sísifo que nós non deramos levado a bon fin. Dende a xanela da nosa casa na aldea de Aguiar, debruzada sobre o val da Amaía, a miña ollada pousou no afastado perfil da Fontefría, portela da Terra de Montes, onde andara fuxido e agochado o ‘siñor Afranio’ antes de se poder liscar para o exilio. Difuminados pola calixeira, festoneados por unha lene parruma, os cumes de arredor da Fontefría semelláronme máis inasequíbeis ca nunca endexamais no pasado dende que acó viñeramos morar.

				Reboraina de Aguiar, maio cuberto de rosas do 2011

				XOSÉ MANUEL BEIRAS

			

		

	
		
			
				Nota do autor

				Algúns personaxes desta historia son composicións ficticias elaboradas a partir de persoas reais moi presentes na actual axenda política galega. Para a súa construción dramática servinme da imaxe que os implicados proxectan nos medios de comunicación, sendo consciente de que o resultado está menos influído pola realidade que polas invencións e conxecturas que se barallan nos fiadeiros políticos. O meu agradecemento aos colegas xornalistas por permitírenme facer un seguimento eficaz dalgúns acontecementos que aparecen aquí recreados.

				Outros personaxes da novela, polo contrario, son pura e simple ficción, aínda que interactúen coas composicións citadas anteriormente. Entendo que, nunha fuxida cara adiante no xogo equiparativo, os lectores máis perversos se deixen caer na tentación de identificalos con persoas reais, pero tamén confío en que a medida que vaian avanzando na lectura da novela se convenzan da súa natureza inequivocamente arquetípica. 

			

		

	
		
			
				Bloque (fr. bloc) s.m. Masa grande de materia sólida, moi compacta e pesada.

				Do Dicionario Xerais da Lingua.

			

		

	
		
			
				1. O GARDA CIVIL

				—Sinto comunicarlle que a súa muller non acode os mércores a clase de aeróbic. Ás cinco da tarde entra nun portal da rúa Celso Emilio Ferreiro e sae a iso das sete menos cuarto. Algunhas veces prolonga a súa estancia ata as sete e media. Hai un home duns corenta anos que sae sempre quince minutos máis tarde. É o inquilino do 2º B. Chámase Arturo Rei.

				—Estame dicindo que a miña muller ten un amante?

				—Debería empezar a asumilo. 

				—Non podo crelo.

				A voz do home esnaquizouse do outro lado da liña telefónica.

				—Síntoo, pero as súas sospeitas resultaron ser certas.

				—No fondo pensaba que me estaba equivocando –saloucou–. Por que me fai isto? Eu nunca lle fun infiel. Nunca.

				—Se me permite un consello, agora non tome ningunha decisión drástica.

				—As mulleres son seres complexos, Cudeiro. Un home que consegue unha certa estabilidade emocional séntese a gusto e non pretende moito máis, pero as mulleres sofren polos detalles, están insatisfeitas por natureza. Creo que eu, sendo como son home de costumes, colaborei a agrandarlle ese desasosego. Ultimamente apenas saïamos. A min préstame quedar os sábados pola noite na casa e ver os partidos de fútbol, máxime cando xoga o Barça. Un home, cando as cousas non lle van francamente mal, xa sente que está ben. Somos doados de contentar, e aí reside o segredo desa felicidade instintiva que elas tanto nos envexan. Hai que ver que distintas son a nós, Cudeiro. Que seres tan estraños e marabillosos. Son tan esixentes coa vida que, cando as cousas non lles van moi ben, xa senten que se aveciña unha catástrofe. Teñen alma de precipicio e son tempestuosas coma os artistas, por iso nos atraen tanto. O peor é que, cando todo remata, sempre nos collen co pé cambiado. Elas xa se están resgardando da treboada cando nós nin sequera nos decatamos de que se anubou o ceo. Que parvos somos.

				—Pase polo despacho cando volva de viaxe.

				—Moitas grazas. 

				Cudeiro quedou pensativo uns segundos, aínda co teléfono móbil pegado á orella. Na pantalla do ordenador víase unha fotografía na que a muller infiel bicaba apaixonadamente ao tal Arturo. Era unha estampa propia dun anuncio de colonia, coa parella arrebatada pola paixón baixo os soportais da Praza do Ferro. Ainara entrou no despacho e sacou a Cudeiro daquela instrospección. Levaba un vestido verde polos xeonllos, moi axustado, e botas negras. Sempre tiña aspecto de estar tramando algo importante. Era loura, de pelo crecho cunha longa trenza de coiro que lle caía ata a cintura. Sorriu e deixou unha carpeta sobre a mesa.

				—A que non sabes a quen me atopei onte? A Dopico. 

				—Hai tempo que lle perdín a pista. Que é da súa vida?

				—Está traballando para a SGAE. Percorre España en autobús gravando o funcionamiento dos reprodutores. Xa sabes, para comprobar se as empresas de transporte cumpren co canon.

				—A última vez que fun a Madrid en autobús puxeron Desactivador, unha de Dolph Lundgren.

				—Dopico ten que estar feito un cinéfilo. Seguro que lle gustaría.

				—Deberías vela. Lundgren, traumatizado pola morte dun fillo, sae facendo de cooperante dunha ONG para eliminar minas antipersoa en Angola.

				Cudeiro colleu a carpeta. Alí dentro había un montón de folios.

				—Que é isto? –preguntou.

				—O informe para a aseguradora. 

				—Que rapidez.

				—O vehículo foi adquirido por Manuel Núñez Bens en decembro do 2008. Tralo sinistro total recibiu a indemnización establecida coa compañía. Francisco Chao, empregado de Grúas Lama, mercoullo polo dobre de cartos que lle daban se o vendía como chatarra. Tomás Mondelo, propietario dun establecemento de Ribadavia dedicado á compravenda de coches, achegou as facturas falsas polo valor que podía ter no mercado. Agora está a nome dunha terceira persoa. 

				—Que pensas que poden facer?

				—Dentro dun par de meses reclamaranlle o pago a outra aseguradora. Así de fácil. Ultimamente faise moito.

				Ainara abriu os brazos en cruz.

				—Pero como nós non somos a Garda Civil, fin do traballo –engadiu.

				—A ver cando cobramos, que os desa aseguradora sempre buscan escusas.

				Cudeiro escoitou o ruxido das súas tripas. 

				—Comemos xuntos? –preguntoulle. 

				—Non podo, Alberte. Prometinlle á miña nai que hoxe xantaría con ela.

				—Que hora é?

				—As dúas e media. E hai alguén agardando.

				Era un despacho pequeno e algo desordenado. Apenas collían unha mesa, dúas cadeiras e un par de andeis con libros e arquivadores. A madeira do chan renxía. Sobre a mesa había un ordenador portátil, un flexo metálico e as cinco pezas dunha matrioska. Cando se vía obrigado a reflexionar, Cudeiro adoitaba colocalas coma se fosen un exército de peóns, aínda que descoñecía cales eran as normas do xadrez. Ainara traballaba na estancia contigua. Era algo máis grande e tamén servía de sala de espera para os clientes. Na inscrición da porta podíase ler: Otamendi & Cudeiro. Detectives Privados.

				—Creo que deberías abrir a fiestra, Alberte. Aínda cheira a tabaco.

				—Sabes que hai tres semanas que non fumo. Queres un?

				Cudeiro achegoulle un paquete de Camel. 

				—Enchino con caramelos –engadiu.

				—Non, grazas. 

				—Advírtoche que exercen unha excelente acción balsámica a base de aceite de eucalipto, menta e piñeiro silvestre.

				—Non insistas. Podo marchar xa? Quería facer a compra e pasar pola casa.

				—Claro. Colle a tarde libre, se che apetece. 

				Ainara bicou a fronte de Cudeiro, que asentiu.

				—Es un sol, Alberte. Se queres chámote pola noite. Podemos ir ao cine.

				—Imposible. Hoxe teño xornada de loita. 

				—Que pesado estás ultimamente con iso.

				—Necesito relaxarme. Dun tempo a esta parte estou tendo soños un pouco estraños e esperto inquedo, coma se o espertador fose unha metralladora. 

				Ainara encolleu os ombros.

				—Como queiras. Irei eu soa. 

				—Espero que sen min non lle teñas medo á escuridade.

				—Na pantalla estará un señor chamado Clint Eastwood. Se hai problemas, berrarei para que me salve e asunto arranxado.

				Cudeiro sorriu.

				—Dille a ese cliente que pase.

				Antes de abrir a porta, Ainara baixou o ton de voz.

				—Parece un pouco estraño, advírtocho.

				Estendeulle a man e axitouna con forza. Era un home de barba recortada, lentes de pasta marrón e aspecto un pouco despistado, aínda que de ollos inquedos. Empezaba a perder cabelo sobre a fronte e non debía ter máis de corenta anos. Vestía pantalóns vaqueiros, camisa gris cinza e chaqueta de coiro negro.

				—Sente, por favor. 

				—Custoume atopar o seu despacho –dixo cun sorriso. 

				—Non coñece Ourense?

				—Si, pero non sabía que houbese unha rúa do Perigo.

				—Cousas do nomenclátor.

				—Chámome Vítor Figueroa. Son secretario de organización da UPG. 

				Cudeiro tentou disimular un xesto de sorpresa. Polo seu despacho pasara xente estraña nos últimos tempos, pero nunca un marxista.

				—En que podo axudalo?

				O home traía unha carpeta baixo o brazo. Abriuna e colocou sobre a mesa varios recortes de xornais.

				—Seguro que está ao tanto do que aconteceu estes días en Compostela.

				—«Asasinado a tiros un deputado do BNG» –leu Cudeiro en voz alta.

				—Están a ser uns días moi difíciles para nós. Ninguén esperaba isto. 

				—Un crime bastante raro.

				—Efectivamente. E a militancia está moi desmoralizada.

				—Síntoo. Espero que saian adiante con serenidade.

				—Sucesos así fan que nos reafirmemos nas nosas conviccións democráticas.

				—Vostedes, os comunistas, son xente dura. Hanse recuperar do golpe.

				—Iso pensaba eu, pero con todo o que pasou estes días, un xa non está tan convencido. Moitos camaradas están revivindo a morte de Moncho Reboiras e doutros compañeiros que sufriron represión só por defender as súas ideas.

				—A Reboiras matárono os grises, pero agora as cousas son diferentes. O xefe superior de Policía prometeu resultados en poucos días. 

				—Oxalá. Non é que eu sexa un grande entusiasta das forzas de seguridade españolas, pero non nos queda outra.

				—Imaxino que os camaradas veteranos falaríanlle algunha vez da Brigada Política Social, ou do Tribunal de Orde Pública.

				—Por suposto. E de como esa xente, ao morrer Franco, acabou reciclada en empresas de seguridade ou desempeñando cargos na policía e no ministerio do Interior. Todo o mundo sabe que non vivimos, nin de lonxe, nesa democracia perfecta da que tanto presume a clase política española. E non falo só do dereito de autoderminación que se lle nega ás nacións sen Estado, ou dunha monarquía imposta polo fascismo. Pregúntellelo aos inmigrantes subsaharianos perseguidos pola policía, a ver que pensan deste paraíso español de liberdades. Considerar ilegal un ser humano é o máis retrógrado que pode existir. Ademais, España véndelle armas a Israel e en Euskal Herria clausúranse medios de comunicación só por defender a cultura vasca. Mire o caso Egunkaria. Ducias de policías tomando polas armas un xornal en pleno século XXI.

				Fíxose un longo silencio. Cudeiro sacou do paquete de Camel un daqueles caramelos de eucalipto con acción balsámica. 

				—Quere un?

				—Grazas, non fumo.

				—Esta nicotina suaviza a gorxa.

				Figueroa negou coa cabeza mentres Cudeiro despregaba un envoltorio.

				—Vin a Xelmírez por televisión. Impactáronme as súas bágoas. 

				—Dacosta e mais el eran íntimos amigos.

				—Deixando a un lado a considerable desgraza que lles afecta, aínda non entendo para que me necesitan.

				—A policía está investigando o crime, como xa lle dixen. Ademais, o noso secretario xeral mantén liña directa co ministro de Interior. Coñecéronse cando Xelmírez foi deputado en Madrid. 

				—Con boas amizades chégase a calquera sitio.

				—Tamén hai que ter talento, e Xelmírez é un orador extraordinario.

				—Ser deputado en Madrid non parece un mal investimento. As xornadas non deben ser especialmente estresantes e creo que gozan dun soldo co que se chega moi relaxado a fin de mes. Ademais, con só once anos de traballo xa teñen garantida a pensión máxima de xubilación.

				—A vocación parlamentaria está moi ben pagada. Eu son máis de partido, xa me entende.

				—Alguén ten que sacrificarse.

				—Efectivamente. 

				—Vaime dicir en que podo serlles útil? 

				—O comité central pensa que sería necesario contratar os seus servizos.

				—Estame pedindo que investigue un delito de sangue?

				—Sabemos que se trata dun asunto delicado e que a lei española prohibe que os detectives traballen nese tipo de delitos.

				—Entenderá que non me apetece buscar problemas.

				—Xelmírez quere falar persoalmente con vostede sobre esa cuestión. Só lle pido que teña a amabilidade de manter unha reunión con el para buscar un acordo. Se acepta, poremos todos os medios que nos solicite á súa disposición. E, por suposto, aceptaremos as súas tarifas, sexas cales sexan.

				—Iso soa interesante.

				—Todos os gastos que poida xerarlle a súa estancia en Compostela serán sufragados polo partido. 

				—Intúo que debo darlle xa unha resposta.

				Vítor Figueroa achegoulle unha tarxeta co seu número de teléfono.

				—Pode pensalo ata esta noite. 

				—Para quen traballaría? Para o Bloque ou para a UPG?

				—Xelmírez quere contar con vostede. Confía na súa profesionalidade.

				—Así que traballarei para a UPG.

				—Outros dirixentes do Bloque foron informados do asunto e tamén deron a súa aprobación. 

				—A quen se refire?

				—Aos quiroguistas, principalmente. E a Balseiro, por suposto.

				Cudeiro colleu aire e expulsouno devagar mentres golpeaba a mesa cos cotenos. Durante as conversas, a súa condición de ex-fumador obrigábao a facer pausas que duraban o tempo equivalente ao que antes empregaba en prender un cigarro. Figueroa seguía impasible aqueles movementos. Cudeiro arrastrou a cadeira e púxose de pé, dando por rematada a conversa. Volveron axitarse as mans.

				—Prometo chamalo esta noite.

				—Espero ter noticias súas.

				Figueroa quedou pensativo uns segundos antes de chegar á porta.

				—Ocorre algo? –preguntou Cudeiro.

				—Desculpe a miña indiscreción, pero ao entrar reparei nese póster.

				As paredes estaban pintadas dun amarelo intenso. Cudeiro elixira esa cor primaria por tratarse dun estimulante positivo do sistema nervioso que ademais representaba a sabedoría e a imaxinación. Funcionaba como antidepresivo e estimulaba o lado esquerdo do cerebro, propiedade que lle resultaba moi útil á hora de concentrarse. Por riba duns libros amoreados nun andel había un cartel que anunciaba un concerto. Aínda que tiña os bordos rotos e lixeiras manchas de humidade, estaba coidadosamente enmarcado. Cu-deiro sorriu.

				—Hai xa bastantes anos diso.

				—Que lembranzas. Cando era secretario xeral da UMG1 tiña unha moza á que lle encantaban os Sonic Youth. Non duramos moito, a verdade.

				—O cartel é dun concerto que deron no Moore Theatre de Seattle, alá polo 1999. Eu estaba alí. Ao rematar conseguín meterme no backstage.

				—Sorte que tivo.

				—Si. Fíxenme varias fotos con Kim Gordon. 

				Estábanlle cambiando a fisionomía do barrio, e Cudeiro asistía á transformación cunha certa nostalxia que, ás veces, lle fería o corazón. Os inmigrantes chegados de terras remotas mesturábanse coas facianas ancestrais dos vellos veciños. Rexentaban bares, cibercafés e negocios de produtos baratos nos que Cudeiro podía mercar dende un espremedor manual ata a figura dun Buda de última xeración. Edificios presuntuosos, feitos á medida das clases medias emerxentes, substituían as vellas casas unifamiliares, tan do seu gusto e que noutro tempo medraran nas ribeiras da Barbaña. O Couto transformárase nun barrio parecido a calquera outro, desvalorizando a súa identidade en favor das construtoras e arruinando o recordo dun tempo no que aínda se podía xogar ao fútbol na rúa. Daquela, os rapaces como Cudeiro dominaban o tráfico e a súa presenza inspiraba un respecto tácito nos condutores, que debían deter os seus vehículos cando un dianteiro centro en bañador estaba a piques de marcarlle un gol a unha persiana. Pero as cousas cambiaran e case sempre para mal, aínda que Cudeiro estaba encantado co florecer étnico. Sabía que a xenética do barrio melloraría ao contacto coa poboación forasteira, e que as polbeiras mulatas de Erbedelo manipulaban o xénero con tanto xeito como as autóctonas. 

				Entretívose vendo a televisión despois dunha cea lixeira. Era certo que o recente abandono do vicio de fumar aumentáralle considerablemente o apetito, pero aínda que agradecía moito ter recuperado o sentido do gusto, empezaba a estar preocupado polo crecente volume da súa barriga. Como non quería afogar en dramatismos estériles, púxose de pé e finxiu estar facendo pesas co mando da televisión na man dereita e co mando do reprodutor do deuvedé na esquerda. Logo mirou o reloxo na pantalla do teléfono móbil e decatouse de que faltaban cinco minutos para as dez da noite, así que iniciou os preparativos para comezar o ritual co que daría por finalizado o día. 

				Reservara varias barras de incenso que aínda conservaba dunha viaxe a Kathmandú. Convocaban o ambiente axeitado para a reflexión e purificaban a mente, enchéndoa de calma e serenidade. Prendeu unha lámpada que iluminou o dormitorio cunha luz laranxa. Seguidamente sentou sobre uns coxíns, respirou fondo e abriu as páxinas d’O segredo da flor de ouro. Naquelas fermosas liñas explicábase o método empregado polos budistas chan para faceren xirar a luz. A Cudeiro prestáballe perderse entre as súas páxinas, escollendo un parágrafo ao chou. Leu durante uns dez minutos e deixou o libro no chan. Cos ollos pechados permitiu que os seus pensamentos circulasen polo espírito consciente e logrou que se fosen detendo pouco a pouco na súa cabeza, como imaxes proxectadas ao ralentí, ata que foron varridos por un vento sedoso que fluía dende as notas do sitar de Ravi Shankar. Corría o risco de adormecer, pero mantívose atento por se entre aquelas espirais de cor aparecían ante si as vastas latitudes do espírito orixinario. Contemplou a esencia sen forma da súa conciencia, e o resplandor daquela luz encheuno de serenidade. Respirar convertérase nun extraordinario xeito de degustar a reserva orixinal do seu espírito. Alí estaba. Era branca e con pequenas radiacións azuis. Así conquistaba a plena transparencia do seu ser, clarificando o camiño que conducía cara ao centro tras abandonar padecementos estériles. Era, en definitiva, un breve e maxestoso agasallo que saboreou ata que de novo foi abrindo os ollos lentamente, notando como volvían percutir os pensamentos na súa conciencia. 

				O día en que o seu espírito consciente lograse unificar co orixinario, tería culminado o complexo proceso de inversión. Pero para aquilo cumprían moitas xornadas de loita. Na cociña bebeu un vaso de auga e lembrou que tiña a man unha presa de cápsulas relaxantes con extracto seco de valeriana, porque cando reflexionaba tanto sempre lle entraba unha gana tremenda de fumar. Marcou o número de teléfono de Vítor Figueroa.

				—Alégrame ter noticias súas, señor Cudeiro.

				—Sinto non ter chamado antes. Estiven moi ocupado.

				Resultoulle inquedante escoitar a súa propia voz. Era coma se manase do interior dun volcán que pasara séculos inactivo.

				—Cuarto 232.

				—Moitas grazas.

				O primeiro que lle chamou a atención ao chegar a Compostela foi o día gris que ía. En Ourense deixara atrás un sol espléndido, brillando sobre o Montealegre, pero na capital o ceo vomitaba unha incómoda poalla. Mentres na contorna das Burgas lucía con esplendor a primavera tras varios días de chuvia, a cidade apostólica sufría os rigores da invernía. Conducindo coa súa prudencia habitual, Cudeiro reflexionara sobre a influencia do clima no carácter da xente, chegando á conclusión de que, entre tanto paraugas, sentíase un home solitario e relativamente sureño. Sempre pensaba que, se tivese que aporlle unha banda sonora ás súas paseatas por Ourense baixo a canícula, escollería un blues de Muddy Waters. 

				En canto soubo como funcionaban os interruptores e o mando a distancia do televisor, sentiu que podía desfacer a maleta. Era un cuarto bastante amplo dende o que se dominaba a Praza de Galiza. Intuíu que ía ser unha estancia moi agradable e curioseou no cuarto de baño. Despois quixo descansar uns minutos sobre a cama e botar un ollo ás noticias, pero enseguida soou o teléfono. 

				—Si?

				—Señor Cudeiro, agárdano na recepción.

				—Agora mesmo baixo.

				Estaba seguro de que ía ser un bo día. Había algo no ambiente que así llo indicaba. Parecéralle un sinal que, nada máis saír de Ourense, nunha emisora de radio soara o clásico Across the 110th street na voz de Bobby Womack. O filme de Barry Shear era un dos seus blaxpoitation preferidos e sempre lle lembraba a urxencia de actuar. En canto se abriu a porta do ascensor, unha muller acudiu ao seu encontro. Camiñaba con seguridade e acababa de gardar o teléfono móbil na chaqueta. Era alta e de complexión delgada. Botoulle pouco máis de trinta anos. Levaba o pelo recortado sobre a fronte e parecía moi seria, coma se levase tempo sen contemplar nada interesante. Tiña os ollos marróns e sentáballe ben aquel xersei verde de colo alto. Antes de falaren miráronse mutuamente aos ollos. Cudeiro coñecíaa polas fotografías dos xornais. 

				—Chámome Alicia Souto. Son membro da executiva nacional do BNG. 

				—Encantado.

				—Agradecémoslle moito que estea aquí. Que tal foi a viaxe?

				—Quitado o prezo da peaxe da autoestrada, perfecto.

				—Herdanzas do fragismo. Que se lle vai facer.

				Cudeiro sentiuse máis cómodo comprobando que tiña sentido do humor. Entendeu que por iso parecía tan seria a primeira vista. Non o malgastaba.

				—Sinto se viñen un pouco cedo. Se cadra quería descansar un pouco.

				—Deume tempo a desfacer a maleta –mentiu–. Con iso é suficiente.

				—Figueroa díxome que me soaría a súa cara. Creo que non se trabucou.

				—Vímonos algunha vez?

				Alicia Souto fixo esforzos para lembrar.

				—Déixeme pensalo. É posible que no Festigal do pasado ano.

				—Pode ser. Normalmente veño pouco a Compostela, pero lembro que me acheguei para ver aqueles situacionistas que dicían ser unha mestura entre o Che Guevara e Elvis Presley. Como se chamaban? 

				—The (International) Noise Conspiracy.

				—Non estiveron mal. Cando tocaron Capitalism Stole My Virginity acabei en primeira fila. Son moi sensible a esas soflamas.

				—Reservei mesa no Dezaseis, na rúa de San Pedro. Prefire que vaiamos en coche ou dando un paseo?

				—Gustaríame camiñar, pero creo que vou ter que mercar un paraugas. 

				—Trouxen dous, non se preocupe.

				—Que previsora. Moitas grazas.

				Non lles fixo falta protexerse da chuvia. Sorpresivamente, acababa de saír o sol. Cudeiro atribuíuno ás conxunturas cósmicas. Era agradable estar de novo en Compostela.

				—Dende o desgusto das eleccións teño un apetito tremendo –dixo Alicia.

				—A min ocórreme o contrario. Coas desgrazas son incapaz de comer, pero se teño un bo día sería quen de devorar tres ensaladas como esta. 

				—Por que non me dixo que era vexetariano? Escollía outro sitio. 

				—Espero que non sexa a última vez que comamos xuntos. 

				O Dezaseis era unha antiga cabaleiriza rehabilitada como casa de xantar. Co paso dos anos convertérase nun lugar moi frecuentado por xente do mundo intelectual e político da cidade, así como por un gran número de funcionarios. A comida era sinxela e sen complicacións, recollendo as bondades da gastronomía tradicional. Na decoración, maioritariamente en pedra e madeira, primaban os detalles alusivos aos labores agrícolas. Alicia Souto reservara mesa para dous no comedor situado máis ao fondo do local, onde unha parra cubría o teito dando a sensación de ser unha terraza exterior.

				—Un pouco de viño?

				—Grazas.

				Alicia bebeu un grolo e limpou coidadosamente os beizos. Cudeiro soubo que era un xesto premeditado que a dispuña para darlle un xiro á conversa.

				—Esta noite témoslle programado o encontro con Fernando Xelmírez.

				—Imaxino que estará afectado polo suceso.

				—E tanto. Eran moi amigos. Non sabe vostede canto traballou Dacosta, xa dende os anos de mocidade na UMG. Era un dos buques insignia do partido e Xelmírez foi o seu mestre espiritual, por dicilo dalgún xeito. Debíalle case toda a súa formación política. Botarémolo moito en falta. Era unha persoa excepcional e un home honrado.

				—Tiña un gran currículum parlamentario. Nos xornais dixeron que era un dos máis veteranos no Hórreo.

				—Tomaba a política moi en serio.

				—Como levou o resultado das eleccións?

				—Como todos. Con resignación, mais tamén con moita rabia. 

				—A noite electoral, Quiroga parecía un boxeador fóra de combate.

				—Normal. E non só polos resultados, senón pola campaña tan sucia que fixeron contra el. Algún día temos que facer unha lista con todas as infamias que lle dixeron.

				—Permíteme unha opinión?

				—Por suposto.

				—Penso que cada vez que Quiroga sacaba a bailar unha xubilada, o Bloque baixaba mil votos.

				—Todo o mundo comete erros.

				—Tamén os detectives, pero eu durante un tempo tiven a humildade de apuntarme a bailes de salón.

				Alicia sorriu e volveu encher as copas. Escolleran un Terras Gauda.

				—Mire, Cudeiro. Os nacionalistas deste país estamos obrigados a loitar en frontes nas que os partidos estatais nos levan moita vantaxe. 

				—E unha delas é os medios de comunicación.

				—Exactamente. Todo o mundo sabía que esa fotografía que se publicou de Quiroga no iate de Lois Ferreira era do 2005, pero a ninguén lle importou. Todo vale para difamar o nacionalismo. Cando Xelmírez era voceiro en Madrid levou a Ferreira ao Congreso para falar dunha lei de contratos administrativos do Estado, e non houbo un só pequeno ou mediano empresario deste país que quixese estar alí.

				—O asunto de Quiroga cos xubilados que ían a Portugal e foron desviados a un mitin non quedou moi claro.

				—Nós non fomos os responsables dese erro, pero aínda así Quiroga pediu desculpas publicamente. Soubo estar á altura das circunstancias, non coma outros. Balboa, por exemplo, presume nas entrevistas de carrexar votos por Ourense sen que ninguén lle diga nada. Vostede é de alí, que lle vou contar que non saiba da Deputación. Hai máis endogamia que na realeza europea.

				—Un amigo meu é directivo dunha empresa con bastantes empregados. Fixen algún traballo para el. Ao pouco de pórse a funcionar, díxome que recibira unha chamada na que se lle aconsellaba colocar algunhas persoas concretas que non coñecía. Nun principio desestimou o consello, pero ao pouco comezaron a chegarlle mensaxes non demasiado amigables de xente vencellada á Deputación, interesándose pola situación desas persoas. Todas eran protexidas de Balboa e familiares de cargos públicos do seu partido. Había que colocalas, si ou si.

				—E a xente seguirá votándoo. Que país temos, Cudeiro.

				—Acostúmase a falar moito do curioso organigrama da Deputación, e todo o mundo coincide en que os trinta e tres porteiros contratados por Balboa para as tres portas do edificio é un caso digno de estudo, pero o que non é tan visible é a interferencia dese home en empresas privadas para que lle paguen impostos revolucionarios en materia de contratación de persoal. Ese persoal obrigatorio, por chamalo dalgún xeito, forma parte do tecido social do Partido Popular e son traballadores que gozan dunha total inmunidade. 

				—E o seu fillo, que ten a intelixencia dunha ameba, vai ser vicepresidente do Parlamento. Por favor. Que catro anos nos esperan. O noso problema foi que nos presentamos ás eleccións pensando que iamos repetir o bipartito de xeito mecánico. Eu pensei que se produciría unha situación similar, e que o interese estaría en saber cal dos dous partidos do goberno ía gañar votos. Iso foi un erro de estratexia total.

				—Creo que debo facerlle unha pregunta, Alicia.

				—Dígame.

				—Que opinión ten vostede de todo isto?

				—A que se refire?

				—Que foi o primeiro que pensou cando soubo que mataran a Dacosta?

				Alicia Souto deixou os cubertos sobre o prato. Cudeiro entendeu que lle doía lembrar.

				—Estaba conducindo de camiño á casa. Foran moitas horas de Consello e había bastante tensión no ambiente despois da rolda de prensa na que Balseiro pedira a dimisión da executiva. Necesitaba descansar e estar un pouco ao meu aire. Vin unha chamada perdida de Xelmírez e devolvinlla uns dez minutos máis tarde. Quedei paralizada, sen palabras. Era algo terrible. Cando me dixo que lle dispararan a Mario, recoñezo que pensei en ETA.

				—A policía descartou esa hipótese dende o primeiro momento.

				—Evidentemente. Non ten sentido ningún.

				—Que tipo de relación tiña con Dacosta?

				—Sempre fomos amigos, aínda que ultimamente perderamos un pouco o contacto. Pero seguiámonos vendo bastante. Parlamento, reunións, ceas. Xa me entende. Coñecémonos cando me afiliei á UMG.

				Os ollos de Alicia Souto enchéronse de bágoas.

				—Que idade tiña vostede?

				—Dezasete. Ao ano seguinte matriculeime en Económicas.

				—Eu estudei Filosofía, pero non conseguín rematar.

				—Aínda está a tempo, non?

				Alicia empezara a saloucar, aínda que se esforzaba en disimulalo como se en realidade estivese padecendo un ataque de risa. Mirou a esquerda e dereita querendo conter o impulso do pranto, pero resultoulle imposible. Os comensais da mesa máis próxima decatáranse das súas bágoas e comentaron algo a media voz. Cudeiro, apesarado, non soubo que dicir e agardou a que regresase a calma. Cando Alicia volveu abrir os ollos sacou un pano do peto e ofreceullo.

				—Grazas. Había anos que non vía ninguén usando panos de tea.

				Cudeiro sorriu. 

				—Son máis ecolóxicos que os de papel e non rozan a punta do nariz. Como sufro rinite alérxica con certa periodicidade, vanme estupendos. 

				Quiroga acariciou a barba con xesto pensativo. Seguía deitado no sofá, deixando pasar as horas sen máis ocupación que ler os xornais. Xa era hora de xantar, pero non tiña demasiado apetito. Do outro lado da liña telefónica escoitaba a voz de Xelmírez. 

				—Onte falei con Balseiro e con Amoedo. Están de acordo.

				O volume do televisor seguía demasiado alto. Quiroga tardou en atopar o mando a distancia. Ata daquela non puxera demasiada atención nas palabras de Xelmírez, pero o último comentario fíxoo reaccionar.

				—Non me digas que te volviches tan diplomático.

				—E que queres que faga?

				—Xelmírez, céntrate. Puxécheste como unha fera cando Balseiro dixo que estabades escindindo a organización e agora ándaslle con panos quentes. 

				—Só foi un simple formalismo. 

				—E eu son o último en saber que ides contratar un detective. 

				—Ultimamente non fas máis que protestar e non tes escusa

ASASINADO A TIROS UN DEPUTADO DO BNG

A traxedia acontece o dia en que a Executiva dimite
ante o Consello Nacional da formacion

REDACCION. Un encarapuchado
asasinou de tres disparos a Mario
Dacosta, parlamentario do Bloque
Nacionalista Galego, cando saia
da reunion do Consello Nacional
no que a executiva, co seu vocei-
10 4 cabeza, Oscar Quiroga, pre-
sentou a sua dimisién.

Os feitos aconteceron pouco
despois das seis da tarde, cando
Dacosta se dispuiia a arrincar o
seu coche, estacionado no apar-
cadoiro do Hotel Congreso de
Santiago de Compostela. Segun-
do fontes da Delegacion do Go-
berno, o pistoleiro achegouse ao
parlamentario e asestoulle tres
tiros, fuxindo posteriormente nun
vehiculo Renault Clio. Un dos dis-
paros impactoulle na cabeza, pro-
vocandolle a morte. Os servizos
sanitarios trataron de reanimalo
no lugar do crime, sen éxito, du-
rante media hora.

O presidente en funcions da
Xunta de Galiza, Felipe Méndez
Tarrio, cualificou o suceso de
«atentado contra a democracia»
e fixo un chamamento & «sereni-
dade» ao tempo que dixo confiar
en que o traballo das Forzas e
Corpos de Seguridade do Estado
sirva para dar cos culpables de
«tan odioso e execrable crime».

O vicepresidente Oscar Quiroga,
amosouse «conmocionado» e afir-
mou que «Galiza sabera estar &
altura das circunstancias» ante un
asasinato «que enche de rabia a
todos os demdcratas, e especial-
mente aos nacionalistas gale-
gos». Fernando Xelmirez, secre-
tario xeral da Unién do Povo
Galego (UPG), partido integrado
no Blogue e no que o parlamenta-
rio militaba dende 1982, amosou-
se conmocionado polo suceso e
cualificou a Dacosta de «camara-
da insubstituible e extraordinario
patriota galego».

Horas antes do crime, Oscar
Quiroga anunciara a sta dimisién
ao comezo do Consello Nacional
da formacion frontista, conclave
no que tamén presentou a sta
renuncia toda a executiva. Abriase
asi unha nova etapa despois da
derrota sufrida nos comicios au-
tonémicos do 1 de marzo, cuxos
resultados devolveron a maioria
absoluta ao Partido Popular en
detrimento do bipartito formado
por PSdG-PSOE e BNG. Para o
vindeiro 10 de maio esta prevista
a celebracién dunha Asemblea
Nacional Extraordinaria na que se
elixira a nova direccion da organi-
zacion nacionalista.

